Kavout a ra d'an enklaskerien, dre vras, e oa Kelted eus ar Vindelici, hogen levezonet e voe o sevenadur moarvat gant o amezeien, ar Reted (Raeti), tud ha ne oant ket Kelted. Ne ouzer ket kalz a dra war ar yezh a veze komzet ganto, met diskouez a ra an anvioù-lec'h e oa ur yezh keltiek heñvel ouzh ar pezh a veze kaozeet gant o amezeien Boied. Displeget eo bet o anv "Vindelici" gant ar ger *windo-, kar d'ar ger brezhonek gwenn. Anv unan eus o c'hêrioù, Cambodunum (Kempten bremañ) a c'hallfe dont eus cambo dunon, "kreñvlec'h er gammdroienn".